UNIVERSAL NA DECLARASION I DERECHO SIHA PARA I TAOTAO 

Preambulo 

Asi como i recognision pot i inherente (natural)na dignidad yan pot i pareho yan 
inahenable (tisina maamot) na derechon todo i membron i humano na familia 
guiya i fundacion i liberta, justicia yan pas gi todo i tano. 

Asi como i dinisatende yan i denisprecia i derecho siha para i taotao manhuyon ti 
civilisao na finatinas siha ni esta hasen insulta i consencian i taotao yan i finato gi 
tano anai taotao siha umagosa I libertad kumentos, yan hinenge yan libertad gine 
minanao yan minalago esta maproclama como i mas takilo na aspirasion 
(tinanga) i comodo (regular) na taotao siha. 

Asi como necesario, yangin i taotao ti para uenebliga na uespiha recurso 
(hinagon), como i utimo na fandiskansayan gi rebulasion contra i crueldad yan 
bahacion enao na i derecho siha para i taotao umaprotehe nui arreglon i lai. 
Asi como necesario na umaadelanta i kinalanten i amestao (inamigo) na relasion 
siha entalo nasion siha.Asi como i taotao i Unidos Nasion siha guaha gi halom i 
Charter masasegura i hinegen niha gi fundamental na derecho siha para i taotao, 
gi dignidad yan chatbale ya i humano (taotao) na persona yan i pareho na 
derecho i lahe yan i palauan yan esta madetermina na umaadelanta progresson 
social yan mas prisocio na standard siha pot linala gi mas dankulo na libertad. 
Asi como un comodo na kininprende pot este nana umaobtene, gi i cooperasion 
yan i Unidas Nasion siha, i maadelantan i universal na respecto para yan i 
maguadian i derechon taotao yan fundamental na libertad siha. 
Asi como un comodo na kininprende pot este na derecho yan libertad siha i mas 
importante para i kabales na marealizasion este na linala. 
Pago, Pot eso, 

este i Universal na Declarasion i Derecho siha para i Taotao, como un comodo 
na standard i obtenamenten para todo i taotao siha yan todo nasion siha, esta i 



utimo na kada individual yan kada organon i sociedad, ugagaige iia este na 
Declarasion todo i tiempo gi hinason niha, ya umafatinas mano i sina gi 
finanague yan educasion para uma adelanta i respeto para este na derecho yan 
libertad siha yan gi manera ni progresibo, nasional yan inter-nasional, para 
umaasegura i universal na maguadian niha, tanto i mangaige na taotao siha gi 
territorio ni gaige gi papa jurisdicksion niha. 

Articulo 1 . 

Todo taotao siha man mafanago libertao yan pareho gi dignidad yan derecho 
siha, man manae siha hinaso yan consiencia yan debe de ufatinas contra uno 
yan otro gi un espiritun chumelo. 

Articulo 2. 

Todo man qualificao nu todo i derecho yan libertad siha ni manmalatnos gi halom 
este na Declarasion, sin nihafa na distingasiongi maseha hafa na klase, asi 
como rasa, kulor, sexso, linguahe, relihon, political pat otro opinion, nasional, pat 
original social, properdad, parte, pat otro statulo (estao). 
Ademas, taya distinguasion sina umafatinas ni maapela gi i fundamenton 
political, i jurisdicksional pat i internasional na estao i tano pat i teritorio ni gaige 
un persona, maseha gui independensia, encargo, ti agobierbena gui pat papa 
maseha hafa otro na restriksion i minagas gobiernamentonna. 

Articulo 3. 

Todo mangai derecho pot linala, libertad yan seguridad i persona. 

Articulo 4. 

Taya sina mamantene como esclabo pat servldumbre; esclavitudu yan i 
commercion esclavo umapribe gi todo i klasen niha siha. 



Articulo 5. 

Taya sina masometido (manamerese) nui agoniado (na chatflik) na kastigo pat 
nui cruel, ti para taotao pat deshonrao na tratamento pat kastigo. 

Articulo 6. 

Todo man gai derecho na ufan marecognisa maseha mano como persona gi 
menan i lai. 

Articulo 7. 

Todo man pareho gi menan i lai yan man gai derecho sin nihafa na 
descriminasion nui pareho na proteksion i lai. Todo man gai derecho nui pareho 
na proteksion kontra kuatkuet discriminasion gi kinentran este na Declarasion 
yan kontra kuatkuet estimular nui eso na discriminasion. 

Articulo 8. 

Todo mangai derecho nui un effectibo na remedio ginen i man kaps na nasional 
na tribunal siha para finatinas siha ni acocontra i fundamental na derecho siha 
manae gui ginen i constitucion pot i lai. 

Articulo 9. 

Taya sina na sometido nu i arbitrario na inaresta, detension pat destierro. 

Articulo 10. 

Todo man gai derecho gi kabales na ekualidad nui un faborable yan 
mababa'para i publico nui un independente yan tai fabor na tribunal gi i 
madeterminasion i derechona yan obligasionna siha yan maseha hafa na 
acusasion ni criminal kontro guiya. 



Articulo 11. 

1. Hayi ma akusa gi penan chatmanhu'la mangai derecho para u fanma po'lo 
como inosenti asta-ki guaha ebidensia na umisao sigun gi lai ya u ma 
garantia na u mana guaha nisisariu na dinifendi. 

2. Taya sina ma akusa na umisao gi kuatkuet pena pat finatinas yan 
sinangan como ti guiya umisague' gi papa nasional na lai, gi tiempo anai 
makumiti i isao. Desde sed ti debi di u mas makat i pena kontra uno ni 
mas aplikable gi tiempo anai gumuaha pena. 

Articulo 12. 

Taya sina masumetido nu i arbitrarion na inentalo gi i secretuna, familiana, 
gumana pat corespondenciana, oset para uataka i honrana yan reputasiona. 
Todo mangai derecho nui proteksion i lai kontra eso na inentalo pat inataka siha. 

Articulo 13. 

1. Todo man gai derecho nui libertad na movimiento yan residencia gi halom 
i rendelon kada stado. 

2. Todo man gai derecho na udingo katkuet tano, incluso i tanona, yan para 
ubuetta gui guato ti tanona. 

Articulo 14. 

1 . Todo man gai derecho na ualigao yan para ugosa gi otro tano siha asilo 
(linihen) gine kastigo. 

2. Este na derecho ti debe umainvoka gi kaso pot persucusion (kastigo) siha 
naturalmente dumoko ginen ti political na isao siha pat ginen finatinas siha 
ni acocontra i intension yan principal siha i Unidos Nasion siha. 

Articulo 15. 



1 . Todo man gai derecho nu un nasionalidad. 

2. Taya ni uno sina maarbitariomente maamot nu i nasionalidadna oset 
marenuncia ni derecho para utulaika i nasionalidadna. 

Articulo 16. 

1. Lalahe yan famalauan ni kabales idad niha, sin niiiafa na restriksion kauso 
pot rasa, nationalidad pat relihion, man gai derecho na ufan asagua yan 
para ufan gai familia. Mangai derecho siha pot kasamento, duranten 
umasaguan niha, yan inadespatan I kasamento. 

2. Kasamento debe de umahatme solo que gi libertao yan kabales na 
consentimenton i para ufan asagua na persona siha. 

3. I familia guiya i natural yan i fundamental na gurupon dinanna i sociedad 
yan gai derecho gui nui proteksion ginen i sociedad yan i stados (lugana). 

Articulo 17. 

1. Todo persona man gai derecho para ugai properdad namaisa yan loque gi 
associasion yan otro siha. 

2. Taya ni uno sina arbitariomente ma amot nui properdadna. 

Articulo 18. 

Todo man gai derecho para ufan man haso gi libertad, consciencia yan relihion; 
este na derecho ha inklulusa libertad para utulaika i relihionna pat hinengenna, 
yan libertad maseha guiya namaisa pat gi dinanna yan otro siha gi publico pat 
privado, para umanifesta i relihionna pat hinengenna gi finanague, mapractica, 
inadora yan guinadda. 

Articulo 19. 

Todo man gai derecho para libertad na opinion yan expresasion; este na 
derecho ha inklulusa i libertad para usustiene opinion sin nihafa na inentalo yan 



para uespia, uresibe yan ulaknos informasion yan idea siha gi maseha hafa na 
media yan sin considerasion pot nuebon niha siha. 

Articulo 20. 

1. Todo man gai derecho para libertad na assemblia yan asociasion ni 
pacifico. 

2. Taya sina maobliga para uhalong gi un asociasion. 

Articulo 21. 

1 . Todo man gai derecho para ufan naonao gi i gobiernamenton i tanona, 
derektamente pat ginen i libertad ni maayek na representante. 

2. Todo man gai derecho nui pareho na accesso (entrada) para i servicion 
publico i tanona. 

3. I minalago i taotao debe de i fundamental i autoridad i gobiernamento; 
este na minalago debe de umanaanok gi tempo-pot-tempo yan magahet 
na election siha ni debe ginen i universal yan pareho na boto yan debe de 
umaconsige gi secrete na botasion pat gi ekuivalenten libertao na manera 
siha para man beta. 

Articulo 22. 

Todo, como membron i sociedad, man gai derecho para I social na seguridad 
yan gai derecho para managuahan i seguridad, ginen i naslonal na prenekura 
yan internasional na co-operasion yan gi acondancia yan i organisasion yan 
guinahan i kada uno na stado, i economia, social yan cultural na derecho siha ni 
tisina machanda i dignidadna yan i libertao na inadelantan i personalidadna. 

Articulo 23 



1 . Todo man gai derecho para ufachocho, para libertao na enaye empleo, 
para virtuoso yan faborable na condision i checho yan para proteksion 
kontra ti empleado. 

2. Todo, sin nihafa na discriminasion, man gai derecho nui pareho na apas 
para I pareho na chocho. 

3. Todo man machochocho man gai derecho para virtuoso yan faborable na 
compensensia asiguridot para guiya mismo yan i familiana un linala bale 
yan humano (taotao) na dignidad, yan maumentaye (masaplemente) 
yangin necesario, nui otro medio siha na proteksion social. 

4. Todo man gai derecho para uforma yan usaonao gi inetnon comercio siha 
para i proteksion i interesna siha. 

Articulo 24. 

Todo man gai derecho para udeskansa yan tai ocupasion, incluso mididao na 
oran choch siha, yan tempo-pot-tempo na haanen gupot ni maapase. 

Articulo 25. 

1. Todo man gai derecho para un standar na linala ni nahong para i hinemlo 
yan felicidadna yan para i familiana, incluso nenkano, magago, guma yan 
estiman medico yan necesario na servicion social siha, yan i derecho para 
seguridad inkaso na tiempleao, minalango, ininutet, biudo pat biuda, 
inamko pat otro ni fatan i linala gi circumstancia ni tangue gi sisinana. 

2. Maternida (humana) yan infancia (neni) mangai derecho para special na 
inistema yan ayudo. Todo famaguon, maseha mafango gi estao 
kasamento pat ahe, debe de ugosa i pareho na proteksion social. 

Articulo 26. 

1 . Todo man gai derecho nui educasion. Educasion debe de sin apas, 
polomenos gi elmentario yan i fundamental na eskalera siha. Elementario 



na educasion debe de obligao. Teknical yan profesional na educasion 
debe umana guaha heneralmente yan i latakilo na educasion debe de 
kabales na hatmiyon para todo sigun i mireto. 

2. I educasion debe de umaderihe para i kabales yan i manametgot i respeto 
pot derechon humano siha yan fundamental na libertad siha. I educasion 
debe unadelanta inakumprende, sinlngon, yan inamigo entalo todo i tano 
siha, rasa pat gurupon relihion siha, yan debe uomenta i checho i Unidas 
Naslon siha para i masuseten i pas. 

3. I mManaina man gai primet derecho para uayek i klasen educasion ni 
para umanae i famaguon niha. 

Articulo 27. 

1. Todo man gai derecho libertao para usaonao gi i cultural na linala i 
comunidad, para ugosa i arto siha para usaonao gi sientifico na 
adelantamente yan i beneficiona siha. 

2. Todo man gai derecho pot i proteksion i moral yan material na interes siha 
umuhuyon ginen todo sientifico, literario (tinige) pat producsion artistico ni 
eso guiya autor (fumatinas). 

Articulo 28. 

Todo man gai derecho para un social yan internasional na arreglo anai i derecho 
yan i libertad siha ni man mapolo guine na Declarasion usina marealisa kabales. 

Articulo 29. 

1. Todo man gai obligasion para i comunidad anai solamente i libertad yan 
kabales na adelanto i personalidadna sina makonsige. 

2. Gi i ninaseben i derechona yan libertadna siha, todo ufan sometado 
(tokante) nui restriksion siha ni man madetermina gi lai solamente pot i 
intensiom i ma aseguran i ginagagao na recognision yan respeto para i 



derecho yan libertad i pumalo siha yan i inafacha i virtuoso na ginagao 
moral, areglao na publico yan i heneral na prosperidad ni un democratico 
na sociedad. 
3. I derecho yan libertad siha tidebe umausa gi kautkuet manero ni contrario 
yan I intension yan i motibon i Unidas Nasion siha. 

Articulo 30. 

Taya gi este na Declarasion usina mainterpete como haimplilika (hasasangan) 
para kuatkuet stado, gurupo pat persona kuatkuet derecho ni para usaonao gi 
kuatkuet actividad (chocho) pat para ufatinas kuatkuet acto madesigna para i 
destruksion i kuatkuet derecho yan libertad siha ni man mapolo guine na tinige. 



